钦定古今图书集成/方舆汇编/职方典/第1252卷 > 《青霞观铭》虞集
## 钦定古今图书集成/方舆汇编/职方典/第1252卷 > 《青霞观铭》虞集

“祝融之墟，炎帝所理。百神引从，以作民祉。若火之明，
无隐弗彰。敬祀不怠，谓之福乡。”云阳之山，岳神来宅。
云气上腾，茶源百出。扬清抱和，郁为望州。神人接居，
孚惠则周。饶君之兴，推择为吏。触事犯己，惩伪耻利。
恭默自返，通乎神明。符章之获，实彰厥诚。嗟彼《考文》，
鬼役蟊蠈。观于天真，霄壤千百。是其有心，与天为徒。
“以善我民，岂不永图。胡君之神，亦皆孔著。帝命来锡，
皆节审惠。郁郁青霞，奠于此方。民之依君，千载相望。
我圣天子，视远如迩。无小无大，降福弥弥。新宫之成，
才力孔宜。皇上有闻，锡命不迟。”咨尔岳祇，辨方受命。
祇祠有聚，罔敢弗正。日下紫微，仰瞻不违。率职以行，
有安无亏。史臣分书，载必有志。增益绥保，以待来世。